Folketing
2012-01-26

Men den her hurtigere pantsætningsmulighed ved foreløbig registrering medfører i hvert fald, at der vil være en mindre udgift til mellemfinansiering og dermed rigtig gode grunde til en hurtigere indflagning af skibet her i Danmark. Der har været en enkelt bemærkning i forbindelse med høringen, og den er kommet fra efterskolerne. Det er jo sådan, at forslaget favner vidt, og det når også helt ned på kanoniveau, kan man sige. Det er dog fra ministeriets side blevet præciseret, at der ikke er tale om, at der skal udstedes særlige certifikater, men at der selvfølgelig også, for så vidt angår den aktivitet, skal være en forsikring. Men der er nok ingen tvivl om, at en tydeliggørelse af forslaget i form af en vejledning, der er forståelig også på, jeg havde nær sagt ikke højere juridisk plan, kan være tiltrængt. Men summa summarum: Venstre ser meget positivt på forslaget. Det burde ikke give anledning til problemer.